Reivilo-plaasaanval: Egpaar ondergaan operasiesSchalk en Lana Coetzee (Foto: Facebook) Dit gaan onder omstandighede goed met Schalk en Lana Coetzee, die egpaar wat onlangs op hul plaas buite Reivilo in Noordwes aangeval is. Die verdagte wat kort ná die aanval in hegtenis geneem is, se borgtogaansoek is intussen uitgestel. Piet Coetzee, Schalk se broer, het Woensdagmiddag aan Maroela Media gesê Schalk (64) het onlangs ’n operasie in ’n hospitaal in Kimberley in die Noord-Kaap ondergaan om die skade aan die senuwees in een van sy hande te herstel. Hy is intussen uit die hospitaal ontslaan. Lana (63) het op haar beurt ’n operasie aan haar gesig ondergaan en moet Donderdag vir ’n laaste skandering gaan voordat sy na verwagting Vrydag ontslaan kan word. “Dit gaan onder omstandighede baie goed met hulle. Dit kom en gaan maar. Hulle klink vandag baie goed, maar daar is ook maar afdae,” het Piet gesê. Maroela Media het vroeër berig Schalk en Lana is byna twee weke gelede deur drie aanvallers op hul plaas oorval en erg aangerand. Schalk is tydens die voorval met kookwater gebrand en Lana in die gesig geslaan. Lana kon daarin slaag om na die buurplaas te strompel en om hulp te vra. Thembile Cornelius Plaatjie (38) is enkele ure ná die aanval in Schweizer-Reneke in hegtenis geneem in verband met die voorval. Theo Joubert, woordvoerder van die VF Plus, het gesê Plaatjie se borgtogaansoek is vanoggend in die Taung-landdroshof tot 22 Junie uitgestel. Dit volg op die inhandiging van 5 840 handtekeninge teen die toestaan van borgtog. Plaatjie bly in aanhouding.